Jelaskan Zangetsu dari Kurosaki Ichigo dalam bahasa melayu

Zanpakutō Ichigo bernama Zangetsu (斬月, pembelah bulan). Tidak seperti shingami lain yang boleh mengurung semula zanpakutō mereka selepas membebaskannya, zanpakutō Ichigo sentiasa berada dalam keadaan bebas (tahap pertama). Hal ini mungkin kerana Ichigo mempunyai kuasa semangat yang sangat besar. Yoruichi menyatakan bahawa zanpakutō Ichigo adalah jenis yang "bebas" pada setiap masa; apabila zanpakutō tersebut dibebaskan pertama kali, pedang tersebut akan sentiasa berada dalam keadaan tersebut.

Roh Zangetsu berupa seperti lelaki yang berumur 30 hingga 40an dan Ichigo memanggilnya "pak cik" (おっさん, ossan). Zangetsu juga pernah digelar sebagai "lelaki berpakaian hitam"  (黒衣の男, kokui no otoko). Zangetsu digambarkan sebagai seorang yang bijak dan tenang dalam kebanyakan perkara dan gemar menguji Ichigo dengan beberapa kaedah ganjil yang selalunya mempunyai objektif tersirat.

Apabila Ichigo menjadi shinigami, zanpakutōnya hanyalah sebilah pedang yang lebih besar daripada biasa dan dilengkapkan dengan sarung pedang yang sama besar di belakangnya. Saiz ini disebabkan oleh kuasa semangat Ichigo yang besar dan tidak dikawal. Sebagai akibatnya, pedang tersebut lemah kerana sedikit kuasa semangat digunakan untuk menciptanya. Kuchiki Byakuya memotong sebahagian besar zanpakutōnya dalam pertarungan dan Urahara membelah pedang tersebut ke hulunya untuk memaksa Ichigo mempelajari nama zanpakutōnya supaya dapat membebaskan tahap pertama pedangnya.

Zangetsu yang dibebaskan pada tahap pertama kelihatan seperti pisau mencincang daging yang besar tanpa hulu tetapi lebih bernilai estetik. Pedang ini setinggi Ichigo iaitu 1.74 meter dan merupakan bilah hitam berhujung perak. Ichigo mengikat Zangetsu di belakangnya dengan kain yang dililitkan di pemegangnya. Apabila tidak digunakan, kain tersebut memanjang untuk menutupi keseluruhan pedangnya dan jatuh serta memendek apabila Zangetsu digunakan. Kain ini juga boleh digunakan untuk menghayun pedang tersebut dan disasarkan kepada lawan tetapi gaya ini jarang-jarang digunakan. Malah, cara ini hanya digunakan oleh hollow Ichigo di dunia semangat dalaman Ichigo semasa bertarung dengan Zaraki Kenpachi. Keupayaan istimewa Zangetsu ialah getsuga tenshō (月牙天衝, taring bulan memecah langit) yang menembak tenaga termampat dari mata pedang dan berbentuk seperti bulan sabit. Ichigo menggunakan keupayaan ini beberapa kali tanpa mengetahui namanya tetapi menguasai teknik ini setelah mempelajari namanya. Seperti yang dikatakan oleh Zangetsu, hakikat bahawa seseorang tahu atau tidak tahu tentang nama sesuatu serangan menyebabkan perbezaan yang besar dari segi kuasa yang dibebaskan oleh serangan tersebut.

Pembebasan tahap terakhir Zangetsu ialah Tensa Zangetsu (天鎖斬月, Rantaian Syurga Pembelah Bulan) dikatakan sangat berlainan dengan zanpakutō lain. Biasanya, satu makhluk yang besar akan dicipta dalam peringkat ini tetapi bagi Ichigo, pedangnya akan menjadi kecil dan panjang dengan bilah berwarna hitam dan rantai pendek yang tergantung di hulunya. Jubah shinigami Ichigo digantikan dengan kot hitam lengan panjang seperti pakaian Zangetsu.

Walaupun pembebasan tahap terakhir Ichigo berlaku dengan segera, transformasi asalnya mempunyai siri yang lebih panjang. Pertama, Ichigo menumpukan aura semangatnya ke sekitar tubuh dan pedangnya. Bahagian kain yang terlilit pada hulu pedangnya akan membalut tangan Ichigo dan satu tembakan dihalakan ke arah mata pedang tersebut ditujukan. Transformasi ini menghasilkan satu tornado dan mendedahkan Ichigo yang telah pun berada dalam tahap terakhir apabila anginnya lerai. Pada kebanyakan masanya, Ichigo melakukan pembebasan tahap terakhir yang lebih ringkas yang tidak membabitkan tembakan dari mata pedang dan kain yang melilit tangannya.

Kuchiki Byakuya menerangkan bahawa pembebasan tahap terakhir Ichigo memampatkan kuasanya dan bukan meluaskan keupayaan asal kuasa pedang. Kuasa yang termampat ini membolehkan Ichigo bergerak pada kelajuan yang lebih tinggi daripada langkah kilat dan mempunyai ketangkasan serta refleks yang dipertingkat. Kuasa baru ini tidak memberikan apa-apa keupayaan istimewa tambahan tetapi mempunyai getsuga tenshō berwarna hitam yang lebih berkuasa dan boleh ditentukan arahnya oleh Ichigo. Teknik ini ditunjukkan oleh hollow Ichigo dan pada mulanya membawa risiko untuk Ichigo bertukar kepada hollow jika digunakan terlalu kerap. Hal ini tidak lagi memberikan masalah setelah Ichigo berjaya menguasai hollow dalamannya.